**GRADSKI MUZEJ VUKOVAR**

**IZVJEŠĆE O RADU ZA 2023. GODINU**

**ZA GRAD VUKOVAR**

1. **ODRŽAVANJE KOMPLEKSA DVORCA ELTZ**

Tijekom 2023. nastavljeni su radovi na održavanju kompleksa dvorca Eltz sredstvima Ministarstva kulture i medija kao i vlastitim sredstvima:

* Sanirano je krovište na Paviljonu II. gdje je došlo do prokišnjavanja. Izvršena su ispitivanja te uočena sva problematična mjesta koja treba rekonstruirati zbog oštećenja djelovanjem atmosferilija. Prema tvrdnji sanacijskih izvođača problem se učestalo ponavlja zbog polaganja pocinčanog lima na neadekvatnu podlogu koja utjecajem atmosferilija topi lim te dolazi do prokišnjavanja. Prikupljena je dokumentacija i prijavljena na financiranje programa gradnje, rekonstrukcije i opremanja kulturne infrastrukture Ministarstva kulture i medija za 2024.godinu za zamjenu čitavog krova.
* Izložbeni prostor galerije Oranžerija je renoviran zbog višegodišnjih oštećenja nastalih prilikom postavljanja izložbi pomoću čavlića. Galerija je kompletno gletana i obojana te je za očuvanje zidova u dogovoru sa kustosima i tehničarima dogovoreno da se u budućnosti izložbe postavljaju isključivo na postojeće vodilice. S obzirom da su trenutne na visini od 5metara te je montaža moguća samo sa skelom tražiti će se ponuda da se stave dodatne vodilice na visinu 2,5 metara. Također je saniran i ulaz u Galeriju koji je oštećen djelovanjem vlage koja ulazi kroz staklena vrata te je potrebno razmotriti kako to spriječiti.
* Prikupljena je dokumentacija za čišćenje i sanaciju dvorišne fasade i glavnog ulaza u Dvorac Eltz koja je također oštećena utjecajem flore i faune. Na samom ulazu oštećenja su veća gdje je na više mjesta otpala žbuka. U konzultacijama sa Konzervatorskim odjelom u Vukovaru preporučena je tvrtka Oslik iz Osijeka koja ima dopuštenja za rad za zaštićenim kulturnim dobrima. Izrađeni elaborat također je prijavljen na financiranje programa gradnje, rekonstrukcije i opremanja kulturne infrastrukture Ministarstva kulture i medija za 2024.godinu
* U 7.mjesecu tijekom olujnog nevremena došlo je do poplave zgrade kolnice, te do oštećenja jednog drveta u perivoju Dvorca. Hitnom intervencijom umjetnine koje su bile deponirane u Kolnici su uklonjene te je prostorija očišćena i osušena. Pregledom kanalica utvrđeno je da su na više mjesta oštećene probojem korijenja platana koje je posađeno ispred zgrade i koje oštećuju i ugrožavaju i temelje same zgrade. Obavješten je Konzervatorski odjel u Vukovaru i zatraženo stručno mišljenje. Upućeni smo da zatražimo mišljenje Hrvatskih šuma s obzirom da je drveće u čitavom kompleksu zaštićeno. Predstavnik Hrvatskih šuma je pregledom terena dao mišljenje da se drveće skrati ali da se korijen ne smije dirati, tek kada šteta bude načinjena jer za sad se štete ne mogu vidjeti. Odgovor Hrvatskih šuma je proslijeđen Konzervatorskom uredu.
* Tijekom vremena dotrajale su velikim dijelom sve točke multimedije te je izvršena zamjena nekih ekrana kao i projektora, te zamjena halogene rasvjete sa led rasvjetom.
* Vatrodojava je popravljena i stavljena u funkciju
* Tehnički videonadzor je tijekom godine više puta u popravku zbog različitih problema sa serverima i snimačima te još uvijek nije u potpunoj funkciji.
* Pozvan je sudski vještak da napravi procjenu vrijednosti najma nekretnina ponajprije za potrebe najma prostora za potrebe snimanja filma Cooked with love produkcije Vutopia. Snimanje je odgođeno s njihove strane za 2024.godinu.
* Usluga održavanja građanskih vjenčanja koje se kao vanjski matični ured odvija u našem mramornom predvorju, za sad je još uvijek besplatna, ali zbog troškova održavanja prostora (pripremanje stolova i stolaca, čišćenje nakon obreda-riža, konfete, cvijeće) te ograničavanja našeg poslovanja (ukoliko su termini u radno vrijeme muzeja, zatvara se dio postava) upućen je dopis gradskoj upravi za dopuštenje naplaćivanja građanskih vjenčanja u našem prostoru, te na isti još nismo dobili odgovor.

1. **NASTAVAK RADOVA NA REALIZACIJI IZLOŽBE *Između Rajne i Dunava Vukovar i likovna baština obitelji Eltz***

U organizaciji Gradskog muzeja Vukovar i Muzeja Burg Eltz u Njemačkoj kao i sudjelovanje desetak muzeja iz Hrvatske i Njemačke nastavlja se projekt realizacije izložbe *Između Rajne i Dunava - Vukovar i likovna baština obitelji Eltz*. Za potrebe izložbe i kataloga vrši se fotografiranje eksponata koji su u posjedu drugih muzeja, zatim drugi poslovi kao što su uramljivanje slika, izrada fotografija kao i nastavak pisanja tekstova za tisak kataloga s obzirom da je uz hrvatske autore uključeno i desetak autora iz Njemačke. Izložba se realizira u višegodišnjem programu Gradskog muzeja sredstvima Ministarstva kulture i medija, vlastitim sredstvima i sredstvima grada Vukovara. Otvaranje izložbe predviđeno je za listopad 2024.godine.

1. **POVEĆANJE FUNDUSA MUZEJSKIH ZBIRKI**

Tijekom 2023. godine došlo je otkupom ili darivanjem do povećanja muzejskih zbirki većinom za kulturno-povijesnu zbirku i etnografsku zbirku Muzeja:

* 1. **Otkup:**
* **Etnografska zbirka:**
* otkupljene su dvije žetvene rubine iz Ivankova od Maria Milušića iz Đakova
* otkup građe iz Lovasa: dva stolca, stolić, dva stalka za cvijeće, ormarić, držač za poklopce, tri svete slike, vezenka na grbove, podsuknja sa šlingom, oplećak i svilena pregača od Bernadice Arambašić iz Osijeka
* otkup dva brusa na vodu od Ivana Matkovića iz Bogdanovaca.
  1. **Darovanje**:
* **Kulturno-povijesna zbirka:**
* Toni Roca donirao stari (iglični?) printer za buduću Tehničku zbirku (za sada unutar KPZ) i kufer s priborom za kampiranje (pribor za jelo, plinska lampa, konzerva graha, antipiretici).
* Olivera Crevar donirala promotivnu metalnu pepeljaru trgovine Aleksandra Tachtlera (pripadala njezinoj mami Mileve Rokvić).
* Viktorija Škoro, rođ. Vrček ponudila je predmete iz ostavštine svoga pokojnoga brata Antuna, a oni su manjim dijelom preuzeti za potrebe KPZ, a većim za buduću Tehničku zbirku.
* Dinko Kukuljica donirao pekač kruha i kalorifer za buduću Tehničku zbirku.
* Milan Adamović (1938.) donirao njemačku vojnu topografsku kartu i dvije madžarske, potom stari gramofon iz 1930-ih i telefon iz 1970/80. te šivaću mašinu i vagu od svoje bake Olge Adamović
* Niko Kasalo (1961.) doniraoo muzeju svoju vozačku dozvolu
* Kornelija Minichreiter, arheolog u mirovini iz Zagreba darovala je predmete iz svog stana prilikom selidbe u dom. Predmeti su popisani s darovateljeve strane te trebaju biti pregledani i selektirani
* **Etnografska zbirka:**
* Donacija ormara, staklenca s ladičarom, dva stolca i police iz Rokovaca, donirala Anica Dragun iz Vinkovaca, 14.3.2023
* Donacija 27 predmeta (kuhinjski pribor i božićni ukrasi) iz Osijeka donirala Viktorija Škoro, 19.12.2023.
  1. **Terensko istraživanje**

Gradski muzej Vukovar je na privremenu pohranu zaprimio 141 kutiju arheološkog materijala sa zaštitnog istraživanja južne dionice zaobilaznice grada Vukovara od tvrtke *Geoarheo*. Od toga je 15 kutija posebnih nalaza koji će ući u Arheološku zbirku, ostali materijal dio je studijske zbirke. Na privremenu pohranu je zaprimljeno i 45 kutija arheološkog materijala sa zaštitnog istraživanja Vukovar Stop Shop od tvrtke *Geoarheo*. Od toga je 6 kutija s posebnim nalazima koji će biti uvedeni u arheološku zbirku.

Kako je pristigla velika količina arheološkog materijala kojeg nemamo gdje deponirati, bili smo primorani pronaći adekvatan prostor za njeno skladištenje. U dogovoru sa tvrtkom Vupik ustupljena nam je prostorija u Županijskoj 1, te je godišnji najam 480€.

* 1. **Knjižna građa**

U 2023. godini nabavljeno je 378 jedinica knjižnične građe. : darom – 178 jedinica; razmjenom – 183 jedinica; kupnjom – 1 jedinica; vlastitim izdanjima – 16 jedinica.

Taj sveukupni broj, 378, čini 216 monografskih jedinica, te 71 periodičkih jedinica. Zavičajnu građu čini 91 jedinica.

Od travnja 2020. godine knjižnični fond stručno se obrađuje, što se odnosi na formalnu, bibliografsku obradu građe, katalogizaciju, u sustavu Indigo, digitalnoj platformi tvrtke ArhivPRO (Koprivnica), prema Unimarc standardu. U 2023. godini napravljeno je 197 bibliografskih zapisa i 175 normativnih zapisa i 306 holding zapisa.

* 1. **Fototeka**

Zbirka fotografija Gradskog muzeja Vukovar predstavlja izuzetno vrijedan fond muzejske građe koja sadrži niz fotografija koje se dijele u dvije osnovne grupe:

* + 1. **Povijesna fotografija**

Sadrži fundus od nekoliko tisuća fotografijaza identifikaciju povijesnih crtica Vukovara za razdoblje kraja 19. i cijelo 20 stoljeće.

U prošloj godini izvršeno je skeniranje fotografija, negativa i pozitiva, zatim izrada fotografija, uređivanje fotografija u Photoshopu: skenirano je 27 povijesnih fotografija, obrađeno 199 fotografija muzejske građe, u Photoshopu obrađeno 817 fotografija te uvršteno u Zbirku 43 fotografije. Donacijom je prikupljeno 116 fotografija.

* + 1. **Dokumentarna fotografija**

Dokumentira sva događanja u muzeju počevši od 1991. godine, vremena progonstva, povratak i obnove**.** Od 2004. godine prešlo se na digitalnu fotografiju koja se pohranjuje na za to određene servere te se kopije čuvaju u Muzejskom dokumentacijskom centru. Tijekom 2023. nastalo je nekoliko stotina fotografija kojim su dokumentirane izložbe, koncerti, manifestacije, muzejske radionice, snimani procesi rada u muzeju, na zaštiti muzejske građe, snimana sama građa, procesi restauracije, kao i posjete u muzeju kako bi se na taj način dokumentirao složen i zahtjevan posao na čuvanju i prezentiranju muzejske građe.

* 1. **Hemeroteka**

Gradski muzej Vukovar posjeduje bogatu hemeroteku koja sadrži isječke iz tiskovina u vremenskom rasponu od osnivanja do danas. Poseban naglasak dan je na zbivanjima u vrijeme Domovinskog rata, djelovanja Muzeja u progonstvu, kao i vremenu povratka i obnove. Značajan segment hemeroteke su objave u hrvatskim tiskovinama vezane za muzejska događanja i manifestacije, kao i tiskovine za obnovu muzeja, otvaranje stalnih postava te primanje domaćih međunarodnih nagrada.

Tijekom 2023. godine prikupljeno je 77 novinskih članaka koji se odnose na djelovanje Gradskog muzeja (događanja, promocije, izložbe, otvorenja). Svi novinski članci popisani su kompjuterski u Excelu, sortirani u fascikle po temama.

1. **ZAŠTITA MUZEJSKE GRAĐE** 
   1. **Preventivna zaštita**

Uključuje nadzor nad muzejskim zbirkama smještenim u stalnom postavu ili u depoima te privremenim smještajima. Podrazumijeva provjetravanje prostorija, čišćenje od prašine, brisanje predmeta kao i polica i vitrina, te prostorija u kojima se predmeti nalaze. Izlučivanje predmeta kojima je potreban konzervatorsko-restauratorski zahvat; kontrolu mikroklimatskih uvjeta odvlaživanjem zraka u depoima.

* 1. **Konzervatorsko-restauratorska obrada predmeta u HRZ-u Zagreb**

U suradnji Gradskog muzeja i Hrvatskog restauratorskog zavoda u Zagrebu vrši se kontinuirano restauracija muzejske građe sredstvima Ministarstva kulture i medija RH, sredstvima Grada Vukovara i vlastitim sredstvima.

* **Zbirka planova**
* „Detaljni nacrt vrtne ograde kapele Kristova Uzašašća“, Viktor Siedek, 1908., crtež tušem na voštanom papiru, 64,2 x 48 cm, P-635
* „Detalj profilacije za šablonu 1:1 (spoj stupa i zabata) na portalu kapele Kristova Uzašašća“, Viktor Siedek, 1907., akvarelirani crtež olovkom na skizzen-papiru, 88,3 x 103,5 cm, P-641
* „Nacrt nadtemeljnoga ziđa kapele Kristova Uzašašća“, Viktor Siedek, 1907., akvarelirani crtež tušem na voštanom papiru, 75,2 x 96 cm, P-646
* „Nacrt jarbola za zastavu na dvorcu Eltz“, Viktor Siedek, početak XX st., crtež olovkom i drvenim bojicama na pausu, 101 x 34 cm, P-651.
* **Zbirka Bauer i Galerija umjetnina Vukovar**
* 'U centru grada' Antun Mateš, 1989. g., serigrafija, 47 x 66 cm (otisak) / 60 x 84 cm, ZB-1524
* 'Maska' Ferdinand Kulmer, 1956. g., serigrafija, 59 x 42 cm, ZB-1685
* 'Apstraktna kompozicija' Ferdinand Kulmer, 1960. g., litografija, 70 x 80 cm, ZB-413
* 'Cvijeće drveće i oblaci' Ivan Rabuzin, 2. pol. 20. st., serigrafija, 80 x 64 cm, ZB-1372
  1. **Konzervatorsko-restauratorska obrada predmeta ArboRetro, Bilje**

Na restauratorski zahvat u 2023. u ArboRetro, obrt za restauraciju i proizvodnju iz Bilja kod restauratorice specijalizirane za restauraciju predmeta od drva i namještaja, Elvire Lončar Tumir poslani su sljedeći predmeti iz Kulturno-povijesne zbirke: stol P-77, stolić P-80, dva stolca P-69/2 i P-69/6, a naknadno i ostatak garniture P-69 (sofa i 3 stolca).

S restauratorskoga zahvata u 2023. iz ArboRetra, vraćen je stol P-77 iz Kulturno-povijesne zbirke, dok se preostali predmeti vraćaju završetkom restauratorsko-konzervatorskih radova planiranih u ožujku 2024.godine.

* 1. **Restauracija građe u konzervatorsko-restauratorska radionica GMV**

Konzervatorsko – restauratorska radionica Gradskog muzeja opremljena je potrebnim sredstvima za provođenje restauratorskih zahvata sredstvima Ministarstva kulture i medija, sredstvima grada Vukovara i vlastitim sredstvima. Na taj način osigurani su uvjeti za restauraciju na građi od metala, drveta i slika. Od travnja 2024.godine zaposlena restauratorica Ana Filipović imenovana je ravnateljicom te je planirano ove godine objaviti natječaj za navedeno radno mjesto.

1. **IZDAVAČKA DJELATNOST MUZEJA**

U protekloj godini tiskano je 5 popratnih kataloga za izložbe: Sertić, Dubravko. *Flores para muertos,* Cetín, Anton. *Anton Cetín: donacija 60 umjetničkih djela Gradskom muzeju Vukovar,* Fišić, Želimir. *Vanishing point,* Kovačević, Jelena; Sušac, Domagoj. *Intrakrajolik,* Bakić, Gordana. *Slike i panorame.*

Tiskana je knjiga *Sjećanje na žrtvu Vukovara 1991.* (ur. Tomislav Čorak, Ružica Marić, Dražen Živić, Ivana Mujkić, Ana Lovrić), Vukovar: Grad Vukovar: Gradski muzej Vukovar, 2023. (ISBN: 978-953-7115-30-2)

1. **PROMOCIJA MUZEJA**
   1. **Sudjelovanje u kongresima i predavanjima**

- od 5. do 7.lipnja muzejska pedagoginja Ivana Nadovski sudjelovala je na radionici SOME WERE NEIGBOURS: CHOICE, HUMAN BEHAVIOR AND THE HOLOCAUST. u Galeriji Klovićevi dvori u Zagrebu u organizaciji United States Holocaust Memorial Museum, Hrvatskog povijesnog muzeja, JUSUP Jasenovac i [Ministarstvo kulture i medija Republike Hrvatske](https://www.facebook.com/minkulturehr?__cft__%5b0%5d=AZUsmelmb5NfeTSlpIJLwpdSjRsFTZ-JmTbj94kk_mbxxTkbQRdXzRcwXlFBB2udSMH2tGFKJ78V30irSFhGjA-_RZSCN5uOj92FxrJaWhbnKoDdV4Z8Rvy1RYTq998C4P1KVuCM15ytguTilJcQMwxoFM7UJNtSWtdwS-7CgIjlPkO6Yt9lKmJ0vyOUyzYeR9o&__tn__=-%5dK-R)

- 21. rujna 2023. godine u Tiflološkom muzeju Zagreb održana je edukacija PRISTUPAČNOST ZA SVE čiji cilj je bio upoznati djelatnike u kulturi s teorijskim, ali i praktičnim znanjima koja su potrebna u radu s posjetiteljima s invaliditetom. Na edukaciji je bila muzejska pedagoginja Ivana Nadovski

- Kustosi Toni Roca, povjesničar/etnolog i Renata Devetak Roca etnologinja/ rusistica sudjelovali na znanstveno-stručnom skupu *Nematerijalna kulturna baština u istočnoj Hrvatskoj: iskustva i izazovi kroz 20 godina* u sklopu Dana europske baštine u Županji 6.10.2023.

- U Gradskom muzeju Vukovar 20. listopada 2023. godine održan je znanstveno-stručni kolokvij „*Vukovarski pojmovnik – Antun Dorn (1923. – 1986.)*“ povodom 100.godišnjice rođenja. Antun Dorn bio je kustos i ravnatelj Gradskog muzeja Vukovar.

- Gradski muzej Vukovar i ove godine sudjeluje na Izbornoj skupštini Muzejske udruge Istočne Hrvatske u Muzeju Belišće 24.11.2023.

**6.2. Preuređena suvenirnica**

U novom, preuređenom prostoru muzejske suvenirnice ponudu smo obogatili s raznim artiklima na kojima se nalaze motivi iz našeg fundusa te logotip muzeja. Tako su se tu našle zanimljive ručno izrađene šalice, nove torbe, majice, nakit sa motivima inspiriran stalnim postavom, ali i magneti s motivima Grada Vukovara. Muzejska suvenirnica Gradskog muzeja Vukovar nudi bogat izbor vrijednih monografija, kataloga brojnih izložbi, razglednica i plakata s motivima iz bogatog fundusa Gradskog muzeja Vukovar.

Raspon proizvoda je zaista velik, a osim lokalnih proizvođača iz Vukovara u suvenirnicu smo uvrstili i proizvođače iz Osijeka, Vinkovaca i Zagreba. Otvorenjem novo proširene suvenirnice htjeli smo spojiti tradiciju i moderno, te prilagoditi svoju ponudu svim uzrastima.

* 1. **Zlatni pin - nagrada u kategoriji „Dvorci i palače“**

U rujnu smo osvojili nagradu ZLATNI PIN u kategoriji „Dvorci i palače“ kao jedan od 10 najbolje ocjenjenih dvoraca u Hrvatskoj od korisnika aplikacije Google Maps. Ovo priznanje dodjeljuje tvrtka Google, ali ono je zapravo izraz divljenja korisnika aplikacije Google Maps prema lokaciji.

Projekt Zlatni pin započeo je 2020. godine u Poljskoj tijekom 15. rođendana aplikacije Google Maps. Kako su projekt vrlo dobro prihvatili ne samo dobitnici, već i korisnici koji su osjetili lokalni ponos, tvrtka Google odlučila je projekt proširiti i na druge zemlje.

Od ove godine projekt se provodi i u Hrvatskoj te smo ponosni na dodijeljenu nagradu, a sve zahvaljujući našim posjetiteljima, suradnicima, kolegama i prijateljima Muzeja.

1. **Rad s korisnicima usluga**

Tijekom cijele godine kustosi i stručni djelatnici odgovaraju na informacijsko-referalne i tematske upite korisnika knjižnice i drugih odjela muzejskih zbirki Gradskog muzeja Vukovar: učenika, studenata, istraživača i znanstvenika, te kolega iz muzeja, koji su ponajviše usmjereni na zavičajnu povijest, odnosno kulturnu povijest Vukovara. Rad podrazumijeva pripremanje građe korisnicima temeljen na određenom tematskom upitu, odnosno davanje na uvid i korištenje knjižnične i druge muzejske građe korisnicima za njihove stručne radove, diplomske radnje, disertacije, radio i televizijske emisije.

1. **POSJETE GRADSKOM MUZEJU VUKOVAR**

Gradski muzej Vukovar ima formiranu vodičku službu koja pruža usluge vođenja po muzeju na hrvatskom, engleskom i njemačkom jeziku, već prema traženju posjetitelja. Stručna vodstva se organiziraju za grupe, građanstvo, škole, vrtiće te vodstva učenika 8. razreda u sklopu projekta javne ustanove Memorijalnog centra Domovinskog rata Vukovar. Značajan broj posjetitelja dovode Turističke putničke agencije koje su uvrstile Vukovar u kružne posjete muzejima istočne Slavonije ili pak samo gradu Vukovaru: Gradskom muzeju Vukovar, Muzeju vučedolske kulture, Franjevačkom muzeju Vukovar, Vukovarskom vodotornju, simbolu hrvatskog zajedništva kao i memorijalima Domovinskog rata. Agencije za posjete putnika s dunavskih kruzera dovode svoje goste u vremenskom rasponu od ožujka do studenog svake godine. U stručna vodstva uključuju se i kustosi svih odjela, muzejska pedagoginja i ravnateljica muzeja u situacijama kada je veliki broj najavljenih grupa ili se radi o stručnim vodstvima kolega drugih muzeja, visokim delegacijama ili specijaliziranim temama.

Gradski muzej u 2024.godini posjetilo je 59.097 posjetitelja. Organizirane su ulaznice za individualne posjetitelje, zatim ulaznice s popustima za studente i umirovljenike kao i za grupne posjete. Gradski muzej Vukovar i Muzej vučedolske kulture imaju i zajedničku individualnu i obiteljsku ulaznicu VUseum Pass za posjetu u oba muzeja.

1. **ODNOSI S JAVNOŠĆU**

Gradski muzej Vukovar izuzetnu pažnju posvećuje informiranju javnosti o događanjima u muzeju pri čemu se svaka aktivnost objavljuje na web-stranicama Gradskog muzeja Vukovar, Muzejske udruge istočne Hrvatske, web stranicama grada Vukovara, Instagramu i Facebook stranici muzeja. Obavijest o događanjima šalje se i SMS porukama a također i na više od 1000 adresa koliko broji muzejska mailing lista.

Posebna pažnja posvećuje se obavještavanju medija među kojima su Hrvatski radio Vukovar, Slavonski radio, Hrvatski radio Zagreb, Radio Marija, Hrvatski katolički radio, Radio Dunav kao i televizijske kuće: Vinkovačka TV, Slavonska TV, Hrvatska TV, Nova TV, RTL i druge kao i tisak : Vukovarske novine, Jutarnji list, Glas Slavonije.

1. **KALENDAR DOGAĐANJA**

**28. siječnja 2023. NOĆ MUZEJA**

ODRŽANA NOĆ MUZEJA U GRADSKOM MUZEJU VUKOVAR

Gradski muzej Vukovar već 15. godinu za redom sudjeluje u manifestaciji Noć muzeja otvarajući svoja vrata brojnim posjetiteljima. Ova godina je izuzetno važna jer svi muzeji nakon tri godine trajanja pandemije, koliko su muzeji bili zatvoreni za grupna događanja nastoje vratiti publiku i privući nove posjetitelje.

U Noći muzeja 2023. povezali su se tri vukovarska muzeja – Muzej vučedolske kulture, Gradski muzej Vukovar i Franjevački muzej Vukovar s obzirom da imaju izniman utjecaj u edukaciji i očuvanju kulturne baštine Vukovara.

Koristeći zajednički naziv ovogodišnje manifestacije MOĆ MUZEJA, svoj program su proveli pod nazivom: MOĆ MUZEJA – PROŠLOST ZA BUDUĆNOST - čuvamo – educiramo – povezujemo.

U Gradskom muzej Vukovar Noć muzeja otvorena je izložbom: u Galeriji Oranžerija

ZAUVIJEK MR. MORGEN - IVO ROBIĆ, autorice Vesne Leiner, posvećene ovom našem glazbenom velikanu svjetske slave samo dan prije 100-te godišnjice njegovog rođenja. Izložbu su organizirali uz Gradski muzej i Muzej Grada Zagreba i Muzej turizma iz Opatije. Večer posvećena Ivi Robiću nastavila se izvođenjem njegovih najpopularnijih melodija koje su u Mramornoj dvorani Dvorca Eltz izvodili Josip Paulić, tenor i Ante Blažević, na klavijaturama. U ovom glazbenom programu sudjelovali su i učenici Glazbenih odjela OŠ Dragutina Tadijanovića u programu pod nazivom MALI GLAZBENI VELIKANI muzicirajući na različitim instrumentima čime se nastavila vrlo uspješna suradnja našeg Muzeja i Glazbenih odjela.

Barokna dvorana. Glavni moto ovogodišnje noći je POVEZIVANJE tako su se u glazbenoj noći s našim učenicima povezali i učenice Glazbene škole Franje Kuhača iz Osijeka svirajući na flautama u različitim prostorima stalnog postav. Posjetitelji su mogli čuti i zvuk gajdi koje je svirala Anita Šteter iz Osijeka.

PLESNA CRTICA INSPIRIRANA GLAZBOM IVE ROBIĆA u Baroknoj dvorani izvodio je Plesni ansambl Odjela suvremenog plesa OŠ Dragutina Tadijanovića

Uz obilazak stalnog postava za posjetitelje je bila u Paviljonu II otvorena Izložba

Narodnog muzeja u Zadru UMJETNOST TAPISERIJE - Ane i Ivana Tomljanović

Na tragu ove izložbe bila je u suradnji s OŠ Antuna Bauera za najmlađe posjetitelje organizirana i radionica tkanja na vertikalnom tkalačkom stanu koju je vodila kustosica Renata Devetak Roca. Vežući se uz glazbenu Noć muzeja organizirana je i radionica Povijest glazbe – lenta vremena koju je vodila muzejska pedagoginja Ivana Nadovski.

IGRA POVEZIVANJA uključivala je tri vukovarska muzeja – Muzej vučedolske kulture, Gradskog muzeja Vukovar i Franjevačkog muzeja Vukovar. Posjetitelji su pronalazili po tri predmeta u svakom muzeju koji su na sebi nosili iste simbole : krug /sunce, križ i cik-cak / valovnicu označni u svakom muzeju drugom bojom: crvenom plavom i žutom. Fotografiranjem pored predmeta sa označenim simbolima i slanjem na facebook Gradskog muzej uključili su se u nagradnu igru koja će voditi ka zajedničko druženje nakon što se saberu rezultati igre.

**10. veljače 2023. MUZEJSKA PEDAGOGIJA**

10. veljače 2023. godine Gradski muzej Vukovar u sklopu terenske nastave i edukacije o kulturnoj baštini svoga zavičaja, posjetili su učenici 3. i 4. razreda O.Š. Nikole Andrića iz Vukovara sa učiteljicama Slađanom Petrić i Maricom Vasilek.

**2. ožujka 2023. MUZEJSKA PEDAGOGIJA**

2. ožujka 2023. posjetila su nas djeca Dječjeg vrtića Vukovar 1 sa svojim odgajateljicama Nevenkom Beljan, Anamarijom Kopf, Laurom Kuđerski i Ivanom Žgela - skupine Maslačak i Zvončići. Nagrađeni u gradskim maškarama u ulozi DAME I GOSPODA IZ ELTZA došli su se upoznati sa baštinom svoga grada.

**14. ožujka 2023. PREDAVANJE**

Uoči Europskoga i Svjetskoga tjedna novca, koji se obilježava od 20. - 26. ožujka 2023. godine, kustosi Gorana Kušić i Toni Roca održali su u utorak 14. ožujka predavanje o povijesti novca s primjerima iz stalne izložbe Gradskoga muzeja Vukovar. Gosti su bili maturanti Ekonomske škole Vukovar - smjerovi ekonomist i komercijalist s profesoricama Sanjom Zrilić, Slavicom Kljunić i Dorom Raguž. Predavanje se odvilo u dva dijela: u prostorima izložbe te na prigodnoj prezentaciji.

**23. ožujka 2023. MUZEJSKA PEDAGOGIJA**

23.3.2023. su nas na terenskoj nastavi posjetili učenici O.Š. Mitnica koji su sa svojim učiteljicama Sanjom Starc i Senkom Horvatić nastavili tradiciju posjete muzeju tijekom 3. razreda. Učili smo o muzeju, baroku, osnivanju Srijemske županije i o utjecaju Eltzovih na vukovarsku povijest.

**25. ožujka 2023. PRVIH 75 GODINA GRADSKOG MUZEJA VUKOVAR**

**LJUDI U OBNOVI KULTURNE BAŠTINE VUKOVARA**

Gradski muzej Vukovar na svečanosti u dvorcu Eltz, održanoj u subotu 25. ožujka 2023. godine, obilježio je 75 godina od otvaranja prvog stalnog postava u zgradi Diližansne pošte u baroknom središtu grada, dok je akt o utemeljenju donacijom dr. Antuna Bauera donesen dvije godine ranije, 1946. godine.

U tom su razdoblju Gradski muzej i svi njegovi djelatnici prošli nekoliko faza od samog osnivanja, preko ratnih razaranja i progonstva, povratka i obnove pa sve do otvaranja stalnih postava i rada u obnovljenom dvorcu Eltz. Djelatnici muzeja i stotine pojedinaca dali su svoj doprinos u svim navedenim fazama što je bila i okosnica obilježavanja ove obljetnice kroz multimedijalnu izložbu pod nazivom Prvih 75 godina Gradskog muzeja Vukovar – ljudi u zaštiti kulturne baštine Vukovara, te instalaciju Žive cigle na kojoj su u silueti dvorca Eltz prikazani svi djelatnici i mnogobrojni suradnici muzeja.

Na svečanosti su se prigodnim riječima obratili Marina Vinaj, predsjednica Muzejske udruge istočne Hrvatske, zamjenik župana Vukovarsko srijemske županije Franjo Orešković, u ime osnivača Ivan Penava, gradonačelnik Vukovara, te Nina Obuljen Koržinek, ministrica kulture i medija RH.

U svom obraćanju, ravnateljica muzeja Ružica Marić istaknula je važnost svih sudionika u tom dugom procesu nastajanja i razvoja muzeja te uz riječi zahvale istakla prethodne ravnatelje Antu Brlića, Vladu Horvata, Antuna Dorna i Zdenku Buljan, kao i voditelje Zbirke Bauer Zdravka Dvojkovića te Stjepana Petrovića, muzealca i branitelja, zarobljenog u Domovinskom ratu i pogubljenog na Ovčari.

Izrazila je zahvalnost Vladi Republike Hrvatske Ministarstvu kulture, te uz ministricu Ninu Obuljen Koržinek posebno istaknula ulogu ministra Bože Biškupića na formiranju Zbirke Muzej Vukovara u progonstvu - donacije hrvatskih i europskih umjetnika, ustanova i pojedinaca s kojom je započela kulturna obnova Vukovara kao i na realizaciji i provođenju projekta Obnova i revitalizacija kulturne baštine Ilok, Vukovar, Vučedol. Dotaknuvši se uloge ministra Antuna Vujića i ministrice Andree Zlatar Violić za čijih mandata su otvoreni stalni postavi, posebnu zahvalu uputila je Branki Šulc, pomoćnici ministra, na vođenju procesa povrata otuđenih umjetnina, kao i vođenju cjelokupnog procesa Projekta obnove spomeničke baštine koji je među ostalima uključivao i obnovu Gradskog muzeja Vukovar i dvorca Eltz. Uz pozdrave, izrazila je i zahvalnost predstavnicima osnivača, gradonačelnicima Vukovara Ivanu Penavi, Vladimiru Štenglu, Tomislavu Šoti, Zdenki Buljan i Željku Sabou,

Osvrćući se na vrijeme progonstva zahvalila se ravnateljima ustanova u kojima je Muzej djelovao u progonstvu, Tugomilu Lukšiću i Ladi Ratković Bukovčan, ravnateljima Muzeja Mimara u Zagrebu te Višnji Zgaga, ravnateljici Muzejskog dokumentacijskog centra u Zagrebu.

U osvrtu na proces obnove dvorca Eltz i Gradskog muzeja Vukovar zahvalila se Zdenki Predrijevac, pročelnici Konzervatorskog odjela u Vukovaru te članovima Stručne Komisije za procjenu ratnih šteta u kojoj su bili Zlatko Karač i Đuro Šimičić, ravnateljima Hrvatskog restauratorskog zavoda Ferdinandu Mederu i Mariu Braunu iz Zagreba i Eduardu Hudolinu iz Osijeka, arhitektima Goranu Raki i Josipu Saboliću iz Radionice arhitekture iz Zagreba, Nikolini Jelavić, dizajnerici stalnog postava te izvođačima radova Branku Brizaru, direktoru tvrtke ING-GRAD iz Zagreba i Vladi Iličiću, direktoru tvrtke MONTE-MONT iz Osijeka kao i kolegama muzealcima Gradskog muzeja Vukovar i muzealcima drugih hrvatskih muzeja na sudjelovanju u izradi muzeološke koncepcije i posudbi građe za realizaciju stalnih postava.

Zahvala je upućena i ravnateljima kulturnih ustanova u gradu: poglavito Hrvatskom domu Vukovar, Muzeju vučedolske kulture, Franjevačkom muzeju, Gradskoj knjižnici Vukovar, Hrvatskom državnom arhivu Vukovar, Institutu društvenih znanosti Ivo Pilar, područnom odjelu Vukovar, Zavodu HAZU Vukovar te drugim udrugama i pojedincima koji su sudjelovali u tom procesu.

Uz ovu svečanost obilježen je i odlazak u mirovinu ravnateljice Ružice Marić nakon 44 godina rada i 30 godina na čelu ustanove. Uz čestitanja mnogobrojnih gostiju muzealaca i suradnika, gradonačelnik Ivan Penava uručio joj je Imenovanje za savjetnika u kulturi u gradu Vukovaru.

Okupljenima se obratila i novoizabrana ravnateljica Gradskog muzeja Vukovar Ana Filipović koja je Ružici Marić čestitala na dugogodišnjem radu te joj se u ime svih djelatnika zahvalila za sve što je ostavila u nasljeđe.

U programu svečanosti sudjelovali su Ladislav Vrgoč, prvak Opere HNK Osijek, Plesni ansambl Odjela suvremenog plesa OŠ Dragutina Tadijanovića pod vodstvom Tanje Pavošević, balerina Dora Luketić, članica Baletnog ansambla HNK Osijek i Tamburaški orkestar HKGD Dunav iz Vukovara pod ravnanjem Daria Hegeduša.

Na kraju svečanosti, zabilježena je i zajednička fotografija svih sudionika u perivoju dvorca Eltz.

**18. travnja 2023. IZLOŽBA „PREDMET: HRVATSKI“**

U Gradskom muzeju Vukovar u utorak, 18. travnja 2023. otvorena je izložba „Predmet: Hrvatski“ u suradnji odsjeka za kroatistiku Filozofskog fakulteta Sveučilišta u Zagrebu i Gradskog muzeja Vukovar.

Hrvatski jezik najvažniji je i satnicom najzastupljeniji predmet u školi. Uči se od prvoga razreda osnovne do kraja srednje škole. U školskom sustavu zauzima posebno mjesto i zbog toga što je on osnova za učenje svih drugih predmeta, a uz obrazovnu ima istaknutu i odgojnu funkciju. Kada se počeo učiti, kako se sve nazivao, iz čega se učio, što ga je uvjetovalo i oblikovalo? Jesu li se oduvijek učili padeži i glagolska vremena? Što se čitalo za lektiru? Jesu li se i prije sto godina profesori žalili da su učenici nepismeni? Što se tijekom proteklih stotinu i pedeset godina mijenjalo, a što je ostalo isto?

Osim što odgovara na ta pitanja, izložba Predmet: Hrvatski bavi se i drugim aspektima nastave hrvatskoga kao materinskog jezika, osvjetljujući njegovu vanjsku i unutrašnju povijest. Obuhvatit će sve ono što Hrvatski od njegova uvođenja oblikuje u nastavni predmet kakvim ga poznajemo danas: zakone i školske dokumente, udžbenike i priručnike, filmove, nastavna sredstva u različitim etapama njihova razvoja, učeničke školske zadaće, svjedodžbe i diplome…

Oni koji se žele vratiti u prošlost moći će sjesti u školske klupe u kakvima su sjedili učenici u učionicama prije više od sto godina, a oni koji su skloniji suvremenoj tehnologiji moći će se poigrati i svoje znanje provjeriti i nadopuniti različitim digitalnim interaktivnim sadržajima.

Autorice izložbe Ana Ćavar i Lahorka Plejić Poje pozdravile su prisutne goste i zahvalile se Gradskom muzeju Vukovar , ravnateljici Ani Filipović i kustosu Zoranu Šimunoviću na suradnji. Ispred Grada Vukovara na otvorenju izložbe su bili Josip Paloš pročelnik za društvene djelatnosti i zamjenik gradonačelnika Grada Vukovara Filip Sušac koji je izložbu proglasio otvorenom.

**4. svibnja 2023. IZLOŽBA „FLORES PARA LOS MUERTOS“**

U Gradskom muzeju Vukovar u četvrtak, 4. svibnja 2023. otvorena je izložba „ FLORES PAPA LOS MUERTOS“ umjetnika Dubravka Sertića.

Njegovi crteži su nešto kao svakodnevni intimni dnevnički zapisi, bitni su samo njemu, a da ni sam autor ne zna. Svaki od crteža pokušava se skriti od tranširanja te nema egzatnog i mjerljivog, osim materijala i medija.

Crteži svjedoče i pripovijedaju svoj misterij na svoj jedinstven način.

Sertića trendovske odluke, slijepo slijeđenje pomodnog ili pak aktualne dominante ne dotiču, odlučan je u svom likovnom govoru te nastavlja graditi sebi svojstven likovni rukopis.

Autor izložbe Dubravko Sertić pozdravio je prisutne goste i zahvalile se Gradskom muzeju Vukovar , ravnateljici Ani Filipović i kustosu Zoranu Šimunoviću na suradnji.

Kolega i prijatelj autora, također umjetnik Željko Begović proglasio je izložbu otvorenom

**9. svibnja 2023. MUZEJSKA PEDAGOGIJA**

9. svibnja 2023. godine u sklopu svog projekta učenja o dvorcima i baštini, posjetila su nas djeca uzrasta 4 do 5 godina, skupina "Leptirići" vrtića Vukovar II sa svojom odgajateljicom Majom Kozmar koja već dugi niz godina odgaja generacije malih Vukovaraca koji od najranije dobi dolaze u muzej na pedagoške radionice i edukativna vodstva po stalnom postavu.

**24. svibnja 2023. MUZEJSKA PEDAGOGIJA**

24. svibnja 2023. godine posjetili su nas djeca polaznici Udruge KREATIVNI SVIJET iz Vinkovaca sa Kristinom Zovak i Sarom Pajvančić povodom upoznavanja Vukovarsko-srijemske županije i njezinih znamenitosti.

**27. svibnja 2023. KONCERTI**

Gradski muzej Vukovar u suradnji sa Hrvatskim domom Vukovar i Franjevačkim samostanom Vukovar drugu godinu za redom organizira Svibanjske glazbene večeri. Na tri lokacije navedenih ustanova renomirani glazbenici održali su koncerte;

26. svibnja u Hrvatskom domu Vukovar Filip Merčep – solistički marimba recital na različitim udaraljkama,

27. svibnja u Gradskom muzeju Vukovar Zagrebački komorni orkestar s vrhunskim gudačima

28. svibnja u crkvi sv. Filipa i Jakova nastupio je Ansambl za ranu glazbu Minstrel – Putovanje Jadranom koji je izveo duhovne skladbe iz srednjeg vijeka, renesanse i ranog baroka.

Program se održao uz potporu Ministarstva kulture i medija RH.

**16. lipnja 2023.MUZEJSKA PEDAGOGIJA**

16. lipnja 2023. na terenskoj nastavi upoznavanja likovne Zbirke Bauer posjetili su nas učenici Posebnog odjela O.Š. Blage Zadre iz Vukovara sa svojim nastavnicama Maricom Filipović, Dinom Miličević i Ružicom Matanović. Likovnu radionicu im je vodila muzejska pedagoginja Ivana Nadovski.

**20. lipnja 2023. MUZEJSKA PEDAGOGIJA**

20. lipnja 2023. godine obilježen je Međunarodni dan muzeja (28.EMA) gdje su izloženi dječji radovi stvarani tijekom cijele školske godine i koje je za izložbu pripremila nastavnica likovne kulture Tamara Dević, kao što je održana i završna svečanost O.Š. D. Tadijanović u našoj muzejskoj Galeriji Oranžeriji.

Uz mnoštvo djece, roditelja, učitelja i nastavnika na čelu sa ravnateljicom Lidijom Miletić koja dugi niz godina, ne samo da surađuje, nego i oblikuje brojne muzejske akcije. Ispred Gradskog muzeja Vukovar u organizaciji i realizaciji sudjelovali su muzejski pedagog Ivana Nadovski i viši muzejski tehničar Saša Rajković.

**27. lipnja 2023. MUZEJSKA PEDAGOGIJA**

27. lipnja 2023. godine u Dječjem vrtiću Vukovar 1, Područni odjel Sotin, uoči Međunarodnog dana Dunava (29. lipnja) održali smo radionicu i prigodni program. Djeca su sa svojom odgajateljicom Dubravkom Sabo i muzejskom pedagoginjom Ivanom Nadovski, izrađivala brod i ribu u obliku mozaika.

**8. rujna 2023. IZLOŽBA Anton Cetin**

8. rujna 2023.godine u Gradskom muzeju Vukovar otvorena je izložba akademskog slikara Antona Cetina pod nazivom „Donacija 60 umjetničkih djela Gradskom muzeju Vukovar“.

Anton Cetin, hrvatski, francuski i kanadski umjetnik rođen je u Bojani kod Čazme 18. rujna 1936. godine. Završio je školu primijenjenih umjetnosti u Zagrebu, a na Akademiji likovnih umjetnosti diplomirao je u klasi prof. Marijana Detonija.

U Hrvatskoj je radio kao ilustrator i dizajner do odlaska u Pariz 1966. gdje je boravio do 1968. godine gdje je radio za poznatog ilustratora J.M. Rabeca i izdavačku kuću Larousse.

1968. godine odlazi u Kanadu u Otawu gdje živi i danas, a tamo je radio kao profesionalni slikar i grafičar. 1986. godine u Kanadi je proglašen umjetnikom godine.

Dobitnik je odličja Reda Danice hrvatske s likom Marka Marulića i reda hrvatskog pletera za osobite zasluge u kulturi.

Jedan od njegovih značajnijih i poznatijih radova je pjesničko-grafička mapa Amerika Croatan America, koju je objavio zajedno s hrvatskim književnikom Stjepanom Šešeljem, a koju su darovali papi Ivanu Pavlu II. 1989. godine prilikom audijencije u Vatikanu. Početkom 1993. godine takvu mapu daruju i Gradskom muzeju Vukovar za likovnu zbirku „Muzej Vukovara u progonstvu“ čiji je inicijator osnivanja mr. Božo Biškupić. Pored grafičke mape 1996. godine daruje za Zbirku i sliku, „Uskrsnuće“, akrilik na platnu, koja se nalazi u stalnom postavu Zbirke.

Vječna Eva, umjetnikova muza, majka svih, stvarateljica, puna blage i nježne prirode, utjehe i razumijevanja. Ona je simbol žene koju umjetnik uzdiže u mitske. Kozmičke i duhovne sfere kao nezamjenjivu nositeljicu obećanja, ljubavi, ljepote i života. Donacija 60 djela govori upravo o Evi rođenoj 1967. godine u Parizu. Sama djela su prožeta profinjenom estetikom i minimalizmom, skoro piktogramski crteži, ponekad na tragu španjolskog slikara Miro-a. S bljeskovima boje koje simboliziraju Evina raspoloženja od onog svakodnevnog do nedostupnog vječnog svjetla kozmičkih i božanskih visina.

Na izložbi su govorili kustosica Gradskog muzeja Vukovara Rosanka Savić-Mitrović, ravnateljica Ana Filipović i pročelnik Upravnog odjela Grada Vukovara Josip Paloš, koji je ujedno izložbu proglasio otvorenom.

**6. listopada 2023. IZLOŽBA ŽELIMIR FIŠIĆ**

OTVORENA IZLOŽBA ŽELIMIRA FIŠIĆA „VANISHING POINT“

U Gradskom muzeju Vukovar u petak, 6. listopada 2023. otvorena je izložba „VANISHING POINT“ umjetnika Želimira Fišića.

Želimir Fišić u ciklusu slika pod nazivom "Vanishing point" oblikuje masivne konstrukcije dehumaniziranih napuštenih prostora pri čemu slučajni prolaznici, povremeno i u liku autoportreta, djeluju kao da su aplicirani u prostor tj. kao da ovdje ne pripadaju. Tako primarni motiv oronulih industrijskih konstrukcija te olupina velikih strojeva postaje metafora fizičkog i duhovnog propadanja.

U njegovim radovima je stalan motiv prolaznika, ljudske figure koja kao da se zatekla usred postapokaliptičnog prizora. Taj prizor čine eksterijeri gradilišta, automobilske i brodske olupine, prometna infrastruktura. Sam prolaznik nemoćan je usred zatečenog stanja te kao da ni ne pripada svijetu u kojem je trenutno. Prizori pomalo podsjećaju na negativ fotografije, gdje slika još nije konačna, već je to neki međuprostor ili prostor međuslike.

Za razliku od ambijenta u kojem se nalaze, likovi se prikazuju najčešće u zagasitoj crvenoj boji. Na većini kompozicija pojavljuje se motiv sunca. Njegovo sunce ne obasjava i ne osvjetljava. Vrlo tankim, krhkim linijama, poput niti povezano je s objektima na tlu te uz likove prolaznika predstavlja jedini trag ljudskog života u takvom neprijateljskom okruženju.

Ravnateljica Ana Filipović pozdravila je sve prisutne u Galeriji Oranžerija, Vjekoslav Filipović predstavio je autora i njegovo djelovanje, ujedno je i autor predgovora za katalog izložbe. Autor je pozdravio sve prisutne i proglasio izložbu otvorenom.

Autor likovnog postava izložbe je kustosica Rosanka Savić-Mitrović, tehnička realizacija muzejski tehničari Ante Džalto i viši muzejski tehničar Saša Rajković.

**10. listopada 2023. POVIJEST RIBARENJA U VUKOVARU**

EDUKATIVNI PROGRAM O POVIJESTI RIBARENJA NA VUKOVARSKOM PODRUČJU

U utorak 10. listopada 2023. u Gradskom muzeju Vukovar organizirana je edukativna radionica s predavanjima o ribarstvu na Dunavu i Vuki. Predavanja su bila tematski podijeljena od prapovijesti do suvremenosti koja su priredili naši kustosi: arheologinja Gorana Kušić, povjesničar Toni Roca i etnologinja Renata Devetak Roca.

Program se odvijao u sklopu manifestacije Fišijada đačkih domova istočne Hrvatske koju tradicionalno organizira Dom učenika Vukovar i na kojoj sudjeluje ukupno osam domova naše regije.

**14. listopada 2023. MUZEJSKA PEDAGOGIJA**

Dana 14. listopada 2023. godine Gradski muzej Vukovar je u suradnji sa Udrugom Dolina Mamuta organizirao edukativno pedagošku radionicu Mamut s Dunava u Mohovu na kojoj su sudjelovala djeca iz Vukovara, Iloka, Osijeka, Mohova, Šarengrada, Opatovca, Vinkovaca.

**14.listopada 2023. ODRŽAN KONCERT ZAGREBAČKE FILHARMONIJE**

U organizaciji Gradskog muzeja Vukovar i Hrvatskog doma Vukovar uz potporu Ministarstva kulture RH i Grada Vukovara, 14. listopada 2023. godine u prepunoj dvorani Hrvatskog doma održan je koncert Zagrebačke filharmonije.

Već dugi niz godina, od davne 1998. kada je prvi put nastupila u perivoju pred razrušenim dvorcem Eltz, Zagrebačka filharmonija nastupila je koncertnim programom u Vukovaru i tako zajedno s vukovarskom publikom stvorila nedjeljivu vezu u glazbi punu podrške, emocija i zajedništva.

Počelo je kao povratak kulture u razrušeni grad, a danas je to ustrajno nastupanje koje se održava već punih 25 godina sa nizom koncertnih nastupa od kojih posebno pamtimo onaj održan 2018. godine uz dvadesetu godišnjicu obilježavanja prvog nastupa, ali ovoga puta u perivoju pred obnovljenim dvorcem Eltz.

Koncert u većini posvećen Wolfangu Amadeusu Mozartu održan je pod dirigentskim vodstvom maestra Pavla Zajčeva uz nastup mlade sopranistice Barbare Pjetlović.

Program večeri: Wolfang Amadeus Mozart: Figarov pir ; Wolfang Amadeus Mozart: Simfonija br.1 u Es-duru, KV 16 ; Wolfang Amadeus Mozart: Ma che vi fece, o stelle… Spreai vicino il lido, K368 ; Bruno Bjelinski:

Divertimento za komorni orkestar.

U završnom dijelu programa izvođačima su se u ime organizatora zahvalile Ivanka Miličić, ravnateljica Hrvatskog doma Vukovar i Ana Filipović, ravnateljica Gradskog muzeja Vukovar. Uzvratne riječi zahvale i izraze zadovoljstva što može nastaviti ovu dugogodišnju tradiciju koju su 1998. godine uz Filharmoniju ostvarile Ružica Marić dugogodišnja ravnateljica Muzeja i Zvjezdana Bardun, dugogodišnja producentica Filharmonije, izrekao je Filip Fak, novi ravnatelj Zagrebačke filharmonije.

**15. listopada 2023. ODRŽAN KONCERT HRVATSKOG VOKALNOG ANSAMBLA SV. BLAŽ**

U sklopu glazbenih večeri u Vukovaru, u organizaciji Gradskog muzeja Vukovar i Hrvatskog doma Vukovar uz potporu Ministarstva kulture RH i Grada Vukovara 15. listopada 2023. godinu u Hrvatskom domu Vukovar održan je koncert muške vokalne skupine HVA Sv. Blaž.

Ansambl je sastavljen od desetorice renomiranih opernih pjevača među kojima su i neki od najperspektivnijih mladih hrvatskih opernih umjetnika, a čine ga:

Luciano Batinić, Domagoj Dorotić, Ozren Bilušić, Ljubomir Puškarić, Ivo Gamulin,

Damir Klačar, Roko Radovan,Toni Nežić, Marin Čarg i Benjamin Šuran.

Na nastupu u Vukovaru Ansamblu su se pridružile i sopranistice Josipa Lončar (umjetnica s brojnim nastupima u HNK u Zagrebu i diljem Hrvatske), i Mima Kraula, članica ansambla Opere HNK Zagreb.

Program u Vukovaru obuhvatio je niz najpoznatijih arija iz opere Nikola Šubić Zrinski.

Ivana pl. Zajca, među kojima su svakako najpoznatije Romanca Zrinskog „Gle, kako divno sjaji grad“ i završna pjesma opre „U boj, u boj“

Ova opera zacijelo je najpopularnije hrvatsko glazbeno-scensko djelo. Oznaku narodnog djela zavrijedilo je povijesnim konotacijama te mu i zbog toga pripada aura umjetničke tvorevine za sva vremena. Praizvedba opere održana je 4. studenog 1876. godine u HNK Zagreb i od tada je održano gotovo tisuću i pol izvedbi, od kojih najviše u Zagrebu.

Na izvedbi u prepunoj dvorani Hrvatskog doma izvođače publika je nagradila ovacijama na što su im uzvratili posebnim poklonom izvodeći pjesmu Vice Vukova „Zvona moga grada“ te ponovili završnu ariju „U boj“.

Gostima su se u ime organizatora zahvalile Ivanka Miličić, ravnateljica Hrvatskog doma i Ana Filipović, ravnateljica Gradskog muzeja Vukovar.

**20. listopada 2023. MUZEJSKA PEDAGOGIJA**

U sklopu Terenske nastave o edukaciji o svome zavičaju i njegovoj bogatoj baštini, posjetili su učenici četvrtih razreda O.Š. Josipa Lovretića iz grada Otoka sa svojim učiteljicama Anom Popović Meseljević i Jelenom Vuković.

U GMV ih je dočekala muzejska pedagoginja i uz vodstvo stalnim postavom i pedagoškom radionicom im prezentirala NAŠ ZAVIČAJ.

**28.listopada 2023. KONCERT ANSAMBLA MUSICA VIVA**

U subotu 28.listopada 2023. godine održan je koncert ANSAMBLA MUSICA VIVA u Mramornoj dvorani dvorca Eltz. Koncert je održan u zajedničkoj organizaciji Gradskog muzeja Vukova i Hrvatskog doma Vukovar.

Eminentni zagrebački umjetnici, članovi Zagrebačke filharmonije, solisti i profesori Muzičke akademije u Zagrebu udružili su svoje umijeće i ljubav prema glazbi surađujući već dugi niz godina u ansamblu Musica Viva. Ansambl je osnovala još davne 1998. godine ugledna glazbenica, čembalistica i profesorica na Muzičkoj akademiji u Zagrebu , Višnja Mažuran. Zahvaljujući brojnim nastupima i visokoj umjetničkoj kvaliteti, profilirao se kao jedan od vodećih ansambala te vrste u Hrvatskoj nailazeći na nepodijeljene simpatije publike i struke. Na repertoaru Musica Vive nalaze se autori koji pripadaju baroknom razdoblju ali isto tako i njegovim rubnim razdobljima poput rokokoa, pretklasike ili kasne renesanse. Musica Viva u svojim interpretacijama ujedinjuje visoki profesionalizam, odlično poznavanje stilskih odrednica pojedinih razdoblja, te sjajnu uigranost koja njihovu svirku čini izbrušenom do najsitnijih detalja. U izdanju diskografske kuće Aquarius izašle su dvije kompaktne ploče Musica Vive: “Glazba na dvoru Friedricha velikog” I “Božićni koncerti” koji je 2006. godine dobio nagradu Porin za najbolju izvedbu solističke ili komorne skladbe. U ansamblu Musica Viva trenutno djeluju vrsni hrvatski glazbenici, Renata Penezić, flauta, Branko Mihanović, oboa, Jasen Chelfi, violončelo i Franjo Bilić, čembalo. Koncert je sufinanciran sredstvima Ministarstva kulture i medija Republike Hrvatske.

U Vukovaru su po prvi puta imali dvije praizvedbe.

-Ivan Božićević: Tracing / Courante – praizvedba, skladba iz 1961. godine, za flautu, obou, violončelo i čembalo (2021.) , Mistico i Courante

-Zoran Novačić: Sonata za flautu, obou, violončelo i čembalo (2022.) – praizvedba skladbe (1964.) , Allegro, Larghetto

Uz njih smo mogli čuti i izvedbe

- Tomas Cecchino: Otto Sonate per gli instrumenti

- Carl Philipp Emanuel Bach: Trio sonata u d-molu, Wq 145

- Gabriel Usper: Sonata a tre

- Georg Philipp Telemann: Trio sonata u e-molu, TWV 42:e2

Završetkom koncerta izvođačima i svim prisutnima su se zahvalile ravnateljica Gradskog muzeja Vukovar Ana Filipović i ravnateljica Hrvatskog doma Ivanka Miličević.

**10. studenog 2023. IZLOŽBA JELENA KOVAČEVIĆ I DOMAGOJ SUŠAC „INTRAKRAJOLIK“**

OTVORENA IZLOŽBA JELENE KOVAČEVIĆ I DOMAGOJA SUŠCA „INTRAKRAJOLIK“

U petak 10. studenog 2023. godine u Galeriji Oranžerija otvorena je izložba dvaju autora Jelene Kovačević i Domagoja Sušca pod nazivom INTRAKRAJOLIK.

Jelena Kovačević ovom izložbom je predstavila ciklus fotografija pod nazivom KĆERI. Umjetnica kroz 16 fotografija progovara o odnosu majke i kćeri. U prikazanim fotografijama s određenom dozom romantičarske atmosferičnosti, autorica gotovo sve majke zajedno s kćerima na fotografijama prikazuje u krajoliku koristeći (polu)daleke planove. Promatračice su redovito okrenute leđima, a sam krajolik postaje nekom vrstom produžene kulise.

U radu Domagoja Sušca osamljenost nije eksplicitno prikazana, Domagojeva otuđenost sasvim drugačije se manifestira. Analizirajući njegove radove LandESCAPE, Umirovljeni krajobraz, Ideologija krajolika doći ćemo do zajedničkog nazivnika, a to je melankolija. Čežnju za smislom umjetnik ispunjava kroz vlastite kompozicije koje su za njega neka vrsta egzoskeleta. Gotovo warholovski distanciran on ne poziva promatrača na putovanje kroz njegove krajolike dok koristi teme kao izgovor, nudeći hranu koju sam ne jede.

Kod Jelene i Domagoja prostori unutarnjeg, intrizičnog ili jednostavnog – intrakrajolika – oblikovani su odnosom prema doživotnom mi.

Na izložbi su govorili autori izložbe , predstavili su svoje radove i pozdravili prisutne goste. Kustosica Gradskog muzeja Vukovar Rosanka Savić Mitrović kratkim osvrtom upoznala je sve prisutne sa radom umjetnika. Ravnateljica Ana Filipović pozdravila je goste u ime Gradskog muzeja Vukovar, a pročelnik Josip Paloš pročelnik Upravnog odjela za društvene djelatnosti grada Vukovara proglasio je izložbu otvorenom.

**15. studenog 2023., Trg RH Vukovar IZLOŽBA “Sjećanje na žrtvu Vukovara 1991.”**

U organizaciji Gradskog muzeja Vukovar i grada Vukovara na Trgu Republike Hrvatske otvorena je izložba panoa fotografija i tekstova iz nedavno izdane monografije o koloni sjećanja - “Sjećanje na žrtvu Vukovara 1991.”

**3. prosinca 2023. godine, Gradski muzej Vukovar**

**Organizator: Gradski muzej Vukovar, Hrvatski dom Vukovar, Franjevački samostan Vukovar**

**26. VUKOVARSKE ADVENTSKE SVEČANOSTI**

**VUKOVAR – MOJ IZBOR ZA BUDUĆNOST**

UPALJENA PRVA ADVENTSKA SVIJEĆA 2023. GODINE

Već 26. godinu za redom Gradski muzej Vukovar u suradnji s Franjevačkim samostanom i Javnom ustanovom u kulturi Hrvatski dom Vukovar te Franjevačkim samostanom Vukovar, uz stalnu potporu Grada Vukovara organizira Vukovarske adventske svečanosti. Ove godine nose naziv Vukovar-moj izbor za budućnost. Nakon Domovinskog rata, ta budućnost su upravo djeca i mladi koji žive u našem gradu i stvaraju grad budućnosti.

Program je započeo u crkvi sv. Filipa i Jakova sa glazbeno scenskim prikazom prema tekstu Lidije Miletić kojeg su izveli učenici OŠ Dragutina Tadijanovića pod vodstvom Nikoline Burčak. Adventske pjesme izvodio je Župni zbor sv. Cecilija pod vodstvom sestre Mirele.

Nakon trogodišnje stanke uzrokovane pandemijom, ponovno smo uveli prenošenje svjetla stotinama baklji ulicama grada do dvorca Eltz.

Adventski vijenac je blagoslovio gvardijan i župnik Crkve sv. Filipa i Jakova fra Tonio Vučemilović.

Prvu adventsku svijeću u Dvorcu Eltz upalio je gradonačelnik Grada Vukovara Ivan Penava sa željom da blagostanje ispuni svaki vukovarski dom te da se Vukovarci i u idućim godinama u predblagdansko vrijeme nastave okupljati u ljepoti zajedništva, bogatstvu tradicije i blagdanskom duhu. Program su upotpunili tamburaši HKGD "Dunav" Vukovar.

Program u Paviljonu II. izveli su učenici OŠ Dragutina Tadijanovića, sa recitalom Vukovar-moj izbor za budućnost i Pričom o Isusovom rođenju pod vodstvom učiteljice Nikoline Burčak. Uslijedile su Adventske pjesme koje je izveo HKGD Dunav, pod vodstvom Marije Maslov voditeljice folklornog pjevanja i Daria Hegeduša voditelja Tamburaškog orkestra. Scenski prikaz „Badnji dan u Slavoniji“ uprizorio je KUD Kolo sa voditeljima; Damir Hegeduš, Biljana Živković, Lucija Ljepović i Aleksandra Ivić. Klapa Kaše iz Dubrovnika izvela je Dubrovačke kolende koje su neizostavni znak Božića Dubrovačkog kraja, te su svojim nastupom spojili jug i istok Lijepe naše. Završetkom programa svi sudionici programa izveli su pjesmu Radujte se narodi.

Ravnateljica Ana Filipović zahvalila se svim sudionicima, također obitelji Ranogajec sa obrtom Blažeković-medičar i voskar na dugogodišnjoj suradnji i prijateljstvu koje smo predstavili sa izložbom Muzej u srcu, te im čestitala 70 obljetnicu obrta.

Druženje je nastavljeno uz torte koje tradicionalno daruju Ministarstvo kulture i medija, Vukovarsko-srijemska županija i Grad Vukovar.

foto: Miroslav Šlafhauzer

**8. prosinca 2023. godine, IZLOŽBA Gordana Bakić-Slike i Panorame**

U petak 8. prosinca 2023. godine U SKLOPU XXVI. ADVENTSKIH SVEČANOST u Galeriji Oranžerija otvorena je izložba Gordane Bakić pod nazivom Slike i panorame.

Gordana Bakić rođena je 28. ožujka 1972. godine u Zagrebu. Godine 1986. u rodnome gradu upisuje Školu primijenjene umjetnosti i dizajna, a maturira 1990. na smjeru grafičkog dizajna. Iste godine upisuje na Akademiji likovnih umjetnosti u Zagrebu studij Likovna kultura na Nastavničkom odsjeku. Diplomirala je u klasi prof. Zlatka Kesera 2001. godine. Od 2002. do 2012. zaposlena je u Hrvatskom narodnom kazalištu u Zagrebu kao kazališna slikarica, radeći na oslikavanju scenografija. 2006. upisuje poslijediplomski studij na Akademiji za likovnu umetnost in oblikovanje u Ljubljani, smjer Slikarstvo (mentor prof. Bojan Gorenec) i video (mentor prof. Srečo Dragan), a magistrirala je 2011. s temom „ Strukturiranje cjeline autorecikliranjem“. Od 2012. zaposlena je na Akademiji likovnih umjetnosti u Zagrebu. Izlagala na više od 30 samostalnih i 70 skupnih izložbi u Hrvatskoj i inozemstvu. Živi i radi u Zagrebu.

Izložba se nadovezuje na dva projekta predstavljena tijekom ove godine, kako postavom radova tako i tematski. Riječ je o izložbama „Različita slika“ u Galeriji Bačva, Domu hrvatskih likovnih umjetnika / Meštrovićevom paviljonu u Zagrebu, te „Panorame stalnog kretanja“ u Galeriji umjetnina Split. Izlagački koncept predstavljen u Galeriji Oranžerija iako se nadovezuje na prije spomenute projekte, želi još više približiti gledatelja slici sastavljenoj od usitnjenih, brzih poteza kista i repetitivnih fragmenata koji grade guste povezane strukture unutar formata.

„Na granici između slike i crteža“, tako bi se mogla definirati struktura umjetničkih radova kojima se autorica bavi posljednjih desetak godina. S vremenom je ta struktura postala sve detaljnija, nadopunjavana sitnim elementima, čineći je sve izazovnijim.

Na početku izložbe ravnateljica Gradskog muzeja Vukovar Ana Filipović je predstavila autoricu i pozdravila uzvanike. Autorica Gordana Bakić zahvalila se svima na dolasku i pozdravila sve prisutne, te se zahvalila ravnateljici i kustosici Rosanki Savić Mitrović na pozivu. Ispred Grada Vukovara izložbu je otvorila Ružica Marić, savjetnica gradonačelnika Grada Vukovara za kulturu.

**10. prosinca 2023. godine, Gradski muzej Vukovar**

**26. VUKOVARSKE ADVENTSKE SVEČANOSTI**

**VUKOVAR – MOJ IZBOR ZA BUDUĆNOST**

UPALJENA PRVA ADVENTSKA SVIJEĆA 2023. GODINE

10. prosinca 2023. godine u sklopu 26. Vukovarskih adventskih svečanosti već tradicionalno je nastupio Hrvatski komorni orkestar u Paviljonu Gradskog muzeja Vukovar. Pod umjetničkim vodstvom Sergeja Evseeva i programom na kojem su bila djela Borisa Papandopula, Georgesa Bizeta, Ernesta Blocha, Georga Fridericka Händela te Wolfganga Amadeusa Mozarta, na koncertu je nastupila i mezzosopranistica Ena Lešić Jovanović.

Nakon koncerta uslijedilo je paljenje druge adventske svijeće, svijeće mira, koju pale osobe sa najznačajnijim projektima i doprinosom u kulturi. Ove godine svijeću je upalio fra. Ivica Jagodić kao autor i koordinator projekta Franjevačkog muzeja u Vukovaru. Predanim radom u Vukovaru ostavio je neizbrisiv trag, a među brojnim projektima ističe se i spomen ploča s popisom 2717 imena vukovarskih žrtava iz Domovinskog rata.

**12. prosinca 2023. MUZEJSKA PEDAGOGIJA**

12. prosinca 2023. godine [Gradski muzej Vukovar](https://www.facebook.com/profile.php?id=100063492252858&__cft__%5b0%5d=AZVFPi6GzQ4b5DdjSyiNXFnNGza5Ik5QuH0Ergv-OraHXd3R5FdkVoXSF99FB3uKot-zsc3eN_6W9wGkDcTmAbQmElAjJP1R5NWVyZrlNxDDsKnQDXgPaA2s12IJYWfVQK9md99P_A_kOI43k6Q2bQc7YG4fLXJcxXhdAlvFsGydivnPsFcy2qbAsdituXSaRJg&__tn__=-%5dK-R) u sklopu Terenske nastave posjetili su učenici 3. razreda O.Š. Josip Lovretić iz Otoka sa svojim učiteljicama Ljiljanom Vranjković i Martinom Baković. Vodstvo stalnim postavom i radionicu im je priredila muzejska pedagoginja Ivana Nadovski.

**17. prosinca 2023. godine, Gradski muzej Vukovar**

**26. VUKOVARSKE ADVENTSKE SVEČANOSTI**

**VUKOVAR – MOJ IZBOR ZA BUDUĆNOST**

UPALJENA III. ADVENTSKA SVIJEĆA

U dvorcu Eltz, u nedjelju 17. prosinca, 2023. godine upaljena je III. adventska svijeća koja tradicionalno pripada velikanima hrvatskog glumišta. Svijeću je upalio Velimir Čokljat, Hrvatski kazališni, televizijski i filmski glumac, te član HDDU. Razgovor s glumcem vodili su Perica Martinović, kazališna, televizijska i filmska glumica, potpredsjednica Hrvatskog društva dramskih umjetnika i Ivica Pucar, kazališni i televizijski glumac i predsjednik Hrvatskog društva dramskih umjetnika. U razgovoru je sudjelovala sopranistica Ljiljana Čokljat koja je ujedno bila i glazbena pratnja razgovora.

Svečanost je otvorila Ivanka Miličić, ravnateljica Hrvatskog doma Vukovar, koja je najavila program i zahvalila se svima na dolasku i sudjelovanju svih ovih godina u programu Adventskih svečanosti naglašavajući važnost sudjelovanja glumaca u paljenju treće adventske svijeće uz čestitke Zdenki Buljan, bivšoj dopredsjednici Festivala glumca. Sve prisutne je pozdravila i Ana Filipović, ravnateljica Gradskog muzeja Vukovar koja se zahvalila Himzi Nuhanoviću, dugogodišnjem direktoru producentske kuće Asser Savus, koji su uz HDDU jedni od osnivača Festivala glumca i Slavenu Nuhanoviću današnjem direktoru. Upravo na prijedlog Himze Nuhanovića treću svijeću pale Velikani hrvatskog glumišta, te se svake godine u dogovoru Umjetničkog vijeća festivala glumca, Predsjedništva HDDU, producentske kuće Asser Savus, Gradskog muzeja Vukovar i Hrvatskog doma Vukovar predlaže glumac kojem će pripasti ta čast.

Posebne zahvale išle su nekadašnjoj ravnateljici Gradskog muzeja Vukovar Ružici Marić, dopredsjednici Festivalskog vijeća Festivala glumca za doprinos u kulturi i organizaciji Adventskih svečanosti svih ovih godina. Predsjednik i potpredsjednica HDDU Ivica Pucar i Perica Martinović čestitali su Ružici Marić dodijeljenu nagradu za životno djelo, te prigodnim poklonom zahvalili za svu pomoć i suradnju u prijašnjim godinama.

Plesna skupina OŠ Dragutina Tadijanovića ulomkom iz Orašara – ples Bombončića, pod vodstvom Tanje Pavošević otvorili su ovogodišnji program.

Nakon njih na scenu su izašli učenici 4b razreda OŠ Antuna Bauera pod vodstvom učiteljice Biserke Božić koji su izveli scenski prikaz NAŠA BOŽIĆNA JELKA uz glazbenu pratnju učenika Marina Sučića i Filipa Grgića.

**8. prosinca 2023. godine, Gradski muzej Vukovar**

**26. VUKOVARSKE ADVENTSKE SVEČANOSTI**

**VUKOVAR – MOJ IZBOR ZA BUDUĆNOST**

UPALJENA IV. ADVENTSKA SVIJEĆA

U subotu, 23.prosinca upaljena je četvrta adventska svijeća koja tradicionalno pripada mladosti Vukovara, a ove su je godine upalila djeca Dječjeg vrtića Vukovar I., dobitnika nagrade za najbolji i najljepši vrtić u Republici Hrvatskoj prema odluci Ministarstva znanosti, odgoja i obrazovanja te Agencije za odgoj i obrazovanje. U prvom dijelu programa koji se odvijao u Hrvatskom domu Vukovar, Dramski studio Hrvatskog doma izveo je predstavu "Sva su djeca vesela", pod vodstvom Lidije Helajz, glumice Dječjeg kazališta u Osijeku. Prigodan program izveli su i djeca Dječjeg vrtića Vukovar I. pod nazivom "Čari božićne noći". Nastupila su djeca skupine Vjeverice i Golubići, pod vodstvom odgojiteljica Nikoline Milić, Biljane Radan, Kristine Dudaš i Dubravke Miličević.

Gradski muzej Vukovar

Ravnateljica

Ana Filipović, mag.art.